
Teitl y modwl: Cylch 3 Astudiaethau Proffesiynol ac Addysgegol: Ymchwilio i’r Dysgu: beth, sut a pham ydw i’n addysgu?
Teitl yr aseiniad:  Prosiect Ymchwil ar raddfa fechan yn canolbwyntio ar ddiddordeb proffesiynol.
Nod, ffocws a phwrpas yr ymchwil
Nod yr aseiniad yma yw cynnal prosiect ymchwil ar raddfa fechan sydd wedi ei selio ar ddefnydd o adnoddau o fewn gwersi mathemateg gan ganolbwyntio ar 3 disgybl o alluoedd gwahanol o fewn y Maes Dysgu a Phrofiad (MdaPh) Mathemateg a Rhifedd. Drwy gyfrwng yr ymchwil yma, y gobaith yw darganfod pa adnoddau sydd yn gweithio orau ar gyfer disgyblion o fewn mathemateg, yn fy nosbarth Profiad Addysgu Proffesiynol (PAP). Ymchwilir hefyd i’r strategaeth o wahaniaethu drwy ddefnyddio adnoddau a’r strategaethau eraill sydd o wahaniaethu. Drwy wneud hyn, byddaf yn gallu eu cefnogi yn llawn yn ystod fy nghyfnod yn y dosbarth gan hwyluso’r gwaith y maent yn ei weld yn heriol, yn ogystal â datblygu fel athrawes. Cysylltir yr ymchwil yma gyda’r Pasbort Dysgu Proffesiynol yn benodol y safon;‘Dysgu Proffesiynol; Darllen ehangach a chanfyddiadau drwy ymchwilio i faes penodol a gwella fy sgiliau proffesiynol. Gwneir hyn drwy gynnal astudiaeth gwers sydd yn fodd o gydweithio a rhannu arfer dda gydag athrawon eraill o fewn yr ysgol a thu hwnt. Roedd yn her penderfynu ar un ymagwedd i ganolbwyntio arno am fod cymaint o gyfleoedd ymchwil o fewn y byd addysg. Yn dilyn cynnal sgwrs broffesiynol gyda’r athrawes ddosbarth penderfynwyd y buasai’n gweithio’n dda gyda’r dosbarth dan sylw i ganolbwyntio ar fathemateg ac yn benodol yr adnoddau sydd ar gael yn y dosbarth i gynorthwyo’r dysgwyr sydd yn gweld mathemateg yn heriol.
Mae 248 o ddysgwyr ar gofrestr yr ysgol a 26% o rheiny wedi eu nodi ar gofrestr Anghenion Dysgu Ychwanegol (ADY). Lleolir fy ysgol lleoliad mewn ardal freintiedig ar gyrion tref fechan. Daw 60% o’r dysgwyr o gartrefi ble siaredir y Gymraeg. Dim ond 5% o’r disgyblion sydd yn gymwys am brydau ysgol am ddim, sydd yn sylweddol is na’r ganran genedlaethol. Cynhelir yr ymchwil mewn dosbarth cymysg o flynyddoedd tri a phedwar, gyda 23 o flwyddyn 3 a 7 o flwyddyn 4. (ESTYN) Mae llawer mwy o fechgyn na merched yn y dosbarth, ac mae’r gallu, yn naturiol, yn eithaf eang o fewn y dosbarth. Fy nghwestiwn ymchwil yw ‘i ba raddau y mae defnyddio amrywiaeth o adnoddau yn effeithio ar ymglymiad a dysgu disgyblion mewn gwersi mathemateg?’ Canolbwyntir yn y traethawd ar y defnydd o adnoddau fel modd o wahaniaethu yn y dosbarth yn ogystal.	
Trosolwg  o lenyddiaeth berthnasol 
Mae’r adran hon yn adolygu’r llenyddiaeth bresennol ynghylch gwahaniaethu a defnydd o adnoddau o fewn y dosbarth gan ganolbwyntio’n benodol ar wersi mathemateg. Noda Douglas (2021), bod defnyddio adnoddau diriaethol fel modd o gymorth yn adnodd gwerthfawr i gael dysgwyr i ddeall cysyniadau sylfaenol o fewn mathemateg, ond ei fod yn anodd i’r dysgwyr hynny sydd yn ddibynnol arnynt i symud oddi wrthynt i ddatrys problemau mwy heriol yn y pen draw. Yn dilyn darllen y blog yma, penderfynwyd  ymchwilio ymhellach i’r defnydd o adnoddau o fewn gwersi mathemateg a hefyd ymchwilio ymhellach i’r strategaethau eraill o wahaniaethu o fewn gwersi mathemateg yn benodol. Beirniadir ansawdd ysgolion yn gyffredinol ar y gallu sydd gan athrawon i ymateb a gweithredu ar wahaniaethau gwybyddol y dysgwyr yn y dosbarth (Hamre a Pianta, 2005). Tanlinella hyn wir bwysigrwydd gwahaniaethu o fewn y dosbarth a sut y gall creu ystafell ddosbarth cynhwysfawr sydd yn addas ar gyfer pob dysgwyr, wella datblygiad dysgwyr ar draws y cwricwlwm. Rhydd Tomlinson et al (2003) ddadansoddiad manwl o beth y golygir gan wahaniaethu; mae’n broses neu ddull sydd yn cynnwys  mynd ati i addasu cwricwlwm, dulliau addysgu, adnoddau, gweithgareddau dysgu a chynhyrchion myfyrwyr. Yn y pen draw mae athro sydd yn gwneud hyn yn llwyddiannus yn mynd i’r afael ag anghenion amrywiol myfyrwyr unigol a grwpiau bach o fyfyrwyr i wneud y mwyaf o’r cyfleoedd dysgu (Tomlinson et al,2003) . 
Mae gan athrawon sydd yn addysgu mewn dosbarthiadau sydd wedi eu gwahaniaethu, afael gref ar yr hyn sydd yn gwneud addysgu cwricwlwm yn effeithiol a hefyd y gallu i gynnal gwersi sydd yn cynnal diddordeb y dysgwyr. (Tomlinson, 2014).  Noda Tomlinson (2014) y dylai athrawon fynd ati i addasu’r cwricwlwm a’r cymorth i sicrhau'r bod pob disgybl yn dysgu ac yn datblygu’r sgiliau penodol sydd eu hangen arnynt i lwyddo. Eglura Laud (2011) bod nifer o ffactorau y gellid eu defnyddio i wahaniaethu tasgau a gweithgareddau o fewn gwersi mathemateg. Yn gyntaf awgryma Laud (2011) y gellid gwahaniaethu yn ddibynnol ar bersonoliaethau a nodweddion personol y dysgwyr. Yma golyga Laud eu parodrwydd i ddysgu, diddordebau a phroffiliau dysgu. Ymatebodd un ysgol yn America i’r syniad yma o wahaniaethu drwy greu adnodd o’r enw ‘Menu Math’. Mae gan bob dysgwr yr un ‘menu’, ac mae’r dysgwyr i gyd yn gweithio tuag at un nod benodol. Eglura’r athrawes mewn clip fideo ar wefan EL Education (2021) y dechreuai pob gwers â ‘grapple’ sef problem sydd yn gofyn am sgil penodol o fewn mathemateg. Yna mae’r athrawes yn cynnig nifer o wahanol strategaethau i ymarfer y sgil ac mae’r dysgwyr yn dewis sut maent am ddatblygu’r sgil drwy ddefnyddio’r ‘menu’ i ddewis. Cytuna John McCarthy (2014) â’r strategaeth o ‘Menu Math’ drwy egluro bod parodrwydd i ddysgu a diddordeb yn arwain at ymglymiad cadarnhaol.  Cadarnha McCarthy (2014) hyn drwy nodi pan mae uned o waith yn cysylltu â beth mae dysgwyr yn hoffi ei wneud, bod ymglymiad y dysgwyr yn dyfnhau. Adnabyddir gan Estyn (2018) bod creu cwricwlwm sydd yn cyd-fynd â diddordebau’r dysgwyr yn arfer effeithiol. Nodir bod dysgwyr yn gwneud cynnydd cryf gan weithio’n fedrus fel dysgwyr annibynnol sydd yn gwneud penderfyniadau pwysig am eu dysgu eu hunain (Estyn,2108). Dadleua McCarthy (2014) hefyd bod gwneud cysylltiadau cryf â phrofiadau bywyd go iawn yn strategaeth effeithiol o gynnal diddordeb y dysgwyr yn ogystal â gwahaniaethu yn ôl diddordebau’r dysgwyr.	
Mae llawer iawn o ymchwil wedi ei wneud ar strategaeth arall o wahaniaethu sydd yn canolbwyntio ar y cymorth a’r cyfarwyddiadau a roddir i’r dysgwyr gan yr athro neu athrawes. Mae nifer o ymchwiliadau yn profi effeithioldeb hyn: profi bod gwahaniaethu yn ôl y ddau beth yma’n diweddu mewn canlyniadau cadarnhaol (Konstantinou-Katzi, 2013). Cynhaliwyd astudiaeth arall gan Johnsen (2003), lle y datgelodd bod gwahaniaethu’r cyfarwyddiadau a’r cymorth a roddwyd i ddysgwyr yn annog diddordeb dysgwyr yn y maes, ac yn y pen draw yn gwella eu gwybodaeth a’u datblygiad yn y sgil tan sylw. Mae Hodge (1997) yn tynnu ein sylw at y ffaith bod dysgwyr sydd wedi profi gwahaniaethu yn ôl cyfarwyddiadau a chymorth yn perfformio yn well mewn asesiadau mathemategol i gymharu â dysgwyr oedd heb brofi hyn. Ar y llaw arall eglura nad oedd yr un canlyniad i’w weld mewn asesiadau ble gofynnwyd i’r dysgwyr ddarllen er mwyn cael eu hasesu.  Wrth ymchwilio i wahanol ddulliau o wahaniaethu o fewn mathemateg, gwelwyd bwlch yn y llenyddiaeth oedd yn trafod y defnydd o adnoddau fel modd o wahaniaethu mewn mathemateg. O ganlyniad penderfynwyd selio’r ymchwil a’r astudiaeth gwers ar y modd yma o wahaniaethu.
Esboniad o’r dyluniad/astudiaeth gwers 
Dywed  Murphy et al (2017), mai Astudiaeth Gwers (AG) yw pan mae grŵp bach o athrawon yn dod et ei gilydd  i gyd-gynllunio cyfres o wersi yn seiliedig ar un nod benodol a fydd yn gyfrifol am gynnwys y wers. Bydd un athro yn dysgu’r wers a’r gweddill yn cael eu gwahodd i arsylwi dysgu’r dysgwyr yn ystod y wers.  Mabwysiadwyd y cysyniad o Siapan. Mae’n strategaeth gynyddol boblogaidd sydd yn cael ei ddefnyddio ar draws y byd bellach (Godfrey et al 2018).
Cymryd rhan mewn ymholiadau cydweithredol er mwyn gwella addysgu a dysgu ydi’r weithred fwyaf arwyddocaol a all athrawon wneud er mwyn gwella canlyniadau a sgiliau dysgwyr (Robinson et al, 2009). Eglura Cordingley et al, (2004) bod AG yn cwmpasu’r holl nodweddion sydd i ddysgu proffesiynol sydd yn arwain at wella addysgu a dysgu. Rhai o’r prif nodweddion yw bod y dysgu proffesiynol yn digwydd dros gyfnod o amser a ddim yn rhywbeth sydd yn digwydd unwaith ac yn mynd yn angof.  Noda hefyd bod AG yn digwydd yn yr ystafell ddosbarth gyda dysgwyr go iawn. Gwelwyd yma gyfyngiadau o ran gwahodd ymchwilydd arall i’r dosbarth er mwyn cynnal AG yn y modd traddodiadol O ganlyniad i COVID-19, roedd hyn yn amhosibl wrth ddilyn canllawiau’r Llywodraeth (Llywodraeth Cymru, 2022). Yn hytrach na chynnal yr ymchwil mewn 2 ddosbarth gwahanol, fe’i cynhaliwyd mewn un dosbarth gydag un ymchwilydd. Gwelwyd hyn fel un cyfyngiad i AG, a’r pwyslais penodol ar ymweld â gwahanol ddosbarthiadau yn anodd iawn mewn cyfnod ble mae feirws yn lledaenu yn gyflym. Wedi dweud hyn, gwelwyd budd yn y syniad o greu AG o fewn un dosbarth drwy recordio’r wers gan arsylwi’r dysgwyr drwy glip fideo. Er bod hyn wedi bod yn fuddiol, mae gweithio gydag athrawon eraill a rhannu syniadau yn hanfodol er mwyn gwella datblygiad y dysgwyr a’u sgiliau (Godfrey et al, 2018). 
Dangosir drwy ymchwil bod ysgolion ac athrawon sydd yn defnyddio AG fel modd o ddatblygu a gwella sgiliau mathemateg ac ysgrifennu dysgwyr 11 oed yn cael effaith hynod arwyddocaol flwyddyn ar ôl blwyddyn (Dudley, 2012). Gwelir hyn am fod athrawon yn dysgu yn barhaus ac yn derbyn adborth cyson. Rhestra Dudley (2011), resymau pam bod AG yn strategaeth effeithiol o dderbyn adborth a datblygu arno. Noda bod athrawon drwy gyfrwng AG yn cael y cyfle i sylweddoli sut i gynllunio dysgu sydd yn addas ac yn hollol bwrpasol ar gyfer y dysgwyr sydd yn y dosbarth. Nodir gan Walshaw (2017) y buasai Vygotsky yn dadlau yma er mwyn i blentyn ddatblygu yn benodol mewn mathemateg mae angen i athrawon fod yn cyfathrebu gyda’i gilydd a gyda’r dysgwyr ac yn sicrhau gwersi sydd yn gynhwysol ac felly’n addas a phwrpasol ar gyfer pob dysgwr yn unigol. Er i rai athrawon weld cyfyngiadau i AG;cyfle i gael eu beirniadu ar y safon addysgu ac yn nerfus ac yn weld fel pwysa ychwanegol, noda Dudley (2014), nad dyma yw bwriad AG o gwbl ond yn hytrach i ganolbwyntio’n llwyr ar sut y mae’r dysgwyr yn dysgu ac yn datblygu. 
Er mwyn gweithredu’r AG, dewiswyd 3 dysgwr penodol o fewn y dosbarth. Penderfynwyd canolbwyntio’n benodol ar y 3 dysgwr yma drwy gynnal trafodaeth gyda’r athrawes ddosbarth er mwyn sicrhau bod y dysgwyr dan sylw yn hollol addas i’r ymchwil. Penderfynwyd ar y 3 dysgwr yn ddibynnol ar eu gallu, i sicrhau cael canlyniadau a oedd yn dangos defnydd ac effeithioldeb adnoddau mathemategol ar ddysgwyr o wahanol alluoedd. Noda Dudley (2013), bod dewis y 3 dysgwr yma’n ffordd effeithiol o gael athrawon i ganolbwyntio’n llwyr ar ddysgu’r dysgwyr ac i droi i ffwrdd rhai agweddau eraill o fewn y dosbarth. Yn naturiol, fe gynlluniwyd gwers fathemateg ar gyfer yr AG, gwers yn benodol ble roedd angen gweld defnydd llawn o ddau adnodd gwahanol. Yn unol â beth oedd ar gael yn y dosbarth dewiswyd grid gwerth lle a denes. Er mwyn gweld yr adnoddau yma ar waith, roedd angen cynllunio cwestiynau penodol ar gyfer y wers; rhai y buasai’r dysgwyr yn defnyddio’r adnoddau i’w hateb. Cwestiynau gan gynnwys rhai adio, lluosi a rhai yn ymwneud ag arian.  
I gynnal AG llwyddiannus, mae angen i’r arsylwyr ganolbwyntio’n llwyr ar ddysgu’r dysgwyr ac nid y modd y mae’r athro yn addysgu’r wers (Dudley,2014). Gan fod y wers wedi’i chyd gynllunio, mae’n tynnu’r pwysau oddi ar yr addysgu ac yn rhoi lle i’r athrawon arsylwi a chanolbwyntio ar yr hyn y mae’r dysgwyr yn ei ddysgu yn hytrach na beirniadu’r addysgu (Dudley,2014). Teimlir y buasai’r AG wedi gweithio yn well pe bai’r cyfyngiadau wedi caniatáu i’r AG ddigwydd fel y dylai, yn hytrach na gwneud clip fideo ac edrych yn ôl ar hwnnw fel modd o arsylwi dysgu’r dysgwyr. Wedi dweud hyn, roedd yn brofiad hollol newydd arsylwi gwers yr oeddwn wedi ei haddysgu ac yn edrych yn ôl gan ganolbwyntio ar ddysgu’r dysgwyr. Diddorol oedd gweld sut oedd pob dysgwr yn unigol yn defnyddio’r adnoddau a pha rhai oedd mwyaf defnyddiol iddynt. Noda Godfrey et al (2017) y dylai’r arsylwad fod yn un byw ac y dylai’r arsylwyr ganolbwyntio ar y maes a gytunwyd eisoes o ran dysgu a datblygiad y dysgwyr penodol (3 ohonynt). 
Er mwyn cofnodi’r arsylwadau a wneir yn ystod yr AG, mae angen amserlen arsylwi (Dudley,2014). Dylai’r arsylwyr arsylwi’r dysgwyr ar gyfnodau gwahanol yn y wers, gan hefyd nodi os oes unrhyw batrwm yn dysgu’r dysgwyr. Er enghraifft os nad yw nifer ohonynt yn deall y gwaith ar un pwynt penodol yn y wers (Dudley,2014). Ar gyfer yr amserlen wers defnyddiwyd dull Graddfa Leuven er mwyn arsylwi’r dysgwyr. Defnyddir graddfa Leuven i fesur ymglymiad ac ymgysylltiad y dysgwyr a hefyd lles y dysgwyr. Yn sicr mae’r raddfa hon yn hollol addas ar gyfer arsylwi ymglymiad y dysgwyr, ond newidiwyd ychydig ar yr amserlen er mwyn gallu arsylwi dysgu’r dysgwyr yn hytrach na’u llesiant yn y wers benodol hon. Mae’r raddfa hon wedi dod yn rhan hanfodol i fesur ymglymiad dysgwyr ifanc mewn gwersi ar draws y wlad (Woods,2016). Er effeithioldeb y raddfa i fesur ymglymiad, nid i fesur dysgu’r dysgwyr yw prif bwrpas y raddfa. Wrth ddefnyddio’r raddfa i arsylwi’r dysgwyr sylweddolwyd y buasai wedi bod yn fwy addas defnyddio modd arall o arsylwi er mwyn mesur dysgu’r dysgwyr a’u defnydd o adnoddau yn y wers. 
Mae pwysigrwydd helaeth i arsylwi dysgwyr gan ganolbwyntio’n benodol ar ddysgu’r dysgwyr a hefyd eu datblygiad (Neaum,2016). Yn yr amserlen arsylwi, gwelwyd yn yr atodiad 1 (anghyflawn) bod angen arsylwi’r dysgwyr mewn 3 cyfnod yn y wers; dechrau canol a diwedd; sydd yn gyd fynd â’r hyn ddywedai Dudley (2014).  Roedd angen sgorio’r dysgwyr ar eu hymglymiad a dealltwriaeth neu ddysgu yn ystod y 3 chyfnod penodol yma gan eu sgorio o 1-5 (1 yn isel a 5 yn uchel). Yn gyntaf fe’i sgorwyd ar eu dealltwriaeth/ymglymiad wrth ateb cwestiynau heb adnodd ac yna yn defnyddio grid gwerth lle ac yna’n defnyddio Denes fel adnodd. Yna roedd angen cyfrifo sgôr cyfartalog pob dysgwr yn unigol.  Gwelwyd hyn yn eithaf mecanyddol, a ddim yn rhoi’r cyfle i arsylwi’r dysgwyr yn llawn drwy gydol y wers yn defnyddio gwahanol adnoddau. Pe byddid yn cynnal yr ymchwil yma eto, yn sicr buasai’r defnydd o amserlen arsylwi yn cael ei newid gan greu amserlen benodol ar gyfer yr astudiaeth.
Defnyddiwyd dull wyneb yn wyneb i gyfweld y dysgwyr fel grŵp gan gynnwys cwestiynau lled strwythuredig, sydd yn fodd dibynadwy ac onest o gyfweld unrhyw berson ar gyfer sail ymchwil (Opdenakker,2018). Nodir gan Newcomer et al (2015) bod buddiannau helaeth i gyfweld wyneb yn wyneb wrth ddefnyddio cymysgfa o gwestiynau penagored a rhai mwy caeedig. Nodir mewn nifer o ymchwiliadau bod llawer iawn o fanteision i gyfweld plant mewn grwpiau (Heart et al, 2006), er enghraifft bod dysgwyr yn cael hyder oddi wrth ei gilydd a hefyd yn cael y cyfle i gyd weithio ac i gyd drafod mewn amgylchedd ymchwiliol. Gwelwyd bod arsylwi plant ifanc oedran 7-8 yn eithaf heriol, wrth geisio cael ymatebion sydd am fwydo ymchwil helaeth. Wedi dweud hyn, yn sicr gwelwyd gwerth a budd o gynllunio cwestiynau cyfweliad ymlaen llaw gan eu haddasu i eiriau y buasai’r dysgwyr yn eu deall. Un enghraifft o gwestiwn a ofynnwyd yw; “Allan o’r tri adnodd pa un  yw eich hoff adnodd i ddefnyddio? Pam?”  Yma, gobeithir darganfod beth yn union y mae’r dysgwyr yn ei weld yn ddefnyddiol yn bersonol. Drwy ddarganfod hyn, rhoddir cyfle i ddatblygu’n broffesiynol gan gael barn yn uniongyrchol gan y dysgwyr pa adnoddau sydd yn gweithio orau iddynt o fewn mathemateg yn benodol.  Drwy gydol y cyfweliad, roedd angen cofio mai plant oedd yn cael eu cyfweld, a chofio eu hoedran, Yn yr un modd, wrth gynllunio’r cwestiynau cyfweliad, roedd angen cadw mewn cof sut i eirio’r cwestiynau a pa fathau o gwestiynau yr oedd yn cael eu gofyn. Drwy gyfweld y dysgwyr mewn grŵp, roedd yn rhoi amser i’r dysgwyr wrando ar syniadau ei gilydd gan ychwanegu at yr hyn roedd eraill yn ddweud. Wedi dweud hyn, gwelir bod rhai yn dweud yr un mathau o bethau â’i gilydd, ac ar adegau teimlir y buasai’n well eu cyfweld yn unigol yn hytrach na mewn grŵp, er mwyn cael ateb gonest gan bob un o’r cyfranogwyr.
Y dull myfyrio a ddefnyddiwyd oedd dull myfyrio Schon, ble mae 2 flwch angen eu llenwi; myfyrio fel mae’n digwydd a myfyrio ar ôl y digwyddiad. Gwelwyd y templed myfyrio anghyflawn yn atodiad 3. Un o fuddiannau’r dull Schön o fyfyrio yw’r gallu i fyfyrio fel mae’r ymchwil yn digwydd, ac felly'r rhyddid i newid pethau fel rydych yn eu gwneud (Bolton,2014). Teimlwyd na ddefnyddiwyd y dull yma o fyfyrio i’w llawn botensial, mae angen i mi ddatblygu hyder i newid ac addasu rhai pethau yn ystod yr ymchwil. Teimlwyd mai un anfantais i’r dull yma o fyfyrio yw na ellid newid pethau yn ystod yr ymchwil rhag i’r hyn sydd yn cael ei addasu mynd yn erbyn canllawiau BERA (2018) o ran moeseg ymchwilio yn y byd addysg.
Ystyriaethau moesegol 
Dywedir yng nghanllawiau BERA (2018), y dylai ymchwilwyr addysgol gynnal pob ymchwil drwy barchu hawliau moesegol pawb sydd yn rhan o’r ymchwil. Mae cael cydsyniad gan blant cyn cymryd rhan mewn ymchwil yn cael ei adnabod fel problem allweddol i ymchwilydd, am nad ydynt yn oedolion ac yn gwneud penderfyniadau drostynt eu hunain.  (Alderson,2014). Cyn cynnal yr ymchwil, mae’n hanfodol cael cydsyniad a chaniatâd gan y rhieni a’r dysgwyr eu hunain (BERA,2018).  Nodir yn y canllawiau bod angen i bob cyfranogwr gael caniatâd gwirfoddol, gwybodus ar ddechrau unrhyw astudiaeth neu ymchwil (BERA,2018). Cafwyd caniatâd gan rieni'r dysgwyr drwy anfon llythyr adref gan ofyn am lofnod y rhiant wedi’i ddyddio. Gan fod y dysgwyr o oedran 7 ac 8, gellid cael cydsyniad gan y dysgwyr yn ysgrifenedig. Penderfynwyd cael cydsyniad y dysgwyr drwy ofyn i’r dysgwyr i ysgrifennu brawddeg fel a ganlyn; rydw i ENW yn hapus i gymryd rhan yn yr ymchwil gyda Miss Lennon, neu os oedden nhw yn anghytuno roedd y dysgwyr yn ysgrifennu; nid ydwyf yn hapus i gymryd rhan yn yr ymchwil gyda Miss Lennon’. Yn ffodus, ni wnaeth dim un o’r dysgwyr anghytuno i gymryd rhan yn yr ymchwil. Er mwyn sicrhau bod y dysgwyr yn sillafu’r geiriau yn gywir, roeddwn wedi argraffu dwy frawddeg iddynt, ac felly roedd y dysgwyr i gyd yn gallu copïo’r frawddeg oedd yn addas iddynt hwy. Trwy gydol yr ymchwiliad, mae’n hanfodol atgoffa’r dysgwyr neu gyfranogwyr bod ganddynt yr hawl i dynnu yn ôl ar unrhyw adeg yn ystod yr ymchwil.  
Yn ogystal â chaniatâd a chydsyniad, mae angen i bob ymchwilydd sicrhau cyfrinachedd ac anhysbysrwydd y cyfranogwyr yn ystod yr ymchwiliad (BERA,2018). Anhysbysrwydd yw peidio â datgelu unrhyw wybodaeth sydd yn datgelu hunaniaeth y cyfranogwyr (Prifysgol Cymru 'R Drindod Dewi Sant,2020) Yn yr un modd mae sicrhau cyfrinachedd hefyd yn hanfodol bwysig er mwyn cynnal ymchwil foesegol gywir; golygir yma fod yr ymchwilydd yn cymryd gofal o bwy sydd yn cael mynediad i unrhyw ran neu ddogfen o’r ymchwil. (Prifysgol Cymru 'R Drindod Dewi Sant,2020). Gan nad yw mynd i ysgolion gwahanol i arsylwi gwers ymchwilydd arall yn bosibl, bydd recordiad yn cael ei wneud o’r wers, ac yna cael ei wylio yn ôl gan yr ymchwilydd. Mae cadw anhysbysrwydd y cyfranogwyr yn arbennig o anodd mewn clip fideo neu ddata digidol. Fel datrysiad i hyn, nodwyd yn y canllawiau y dylai pob ymchwilydd wneud bob dim o fewn eu gallu i sicrhau bod anhysbysrwydd a chyfrinachedd yn hollol amlwg yn eu hymchwil (BERA,2018). Ni fydd y clip fideo a wneir o’r wers yn cael ei rannu gydag unrhyw un, a bydd pob dogfen sydd yn cynnwys unrhyw enwau llawn neu wybodaeth gyfrinachol, gan gynnwys y fideo, yn cael eu cadw ar ‘One Drive’ sydd wedi ei gloi â chyfrinair, sydd heb ei rannu gyda neb. Er mwyn sicrhau bod pob cam o’r ymchwil yn cael ei gefnogi a’i gymeradwyo gan y brifysgol, llanwyd ffurflen foeseg fel y gwelir yn atodiad 4. Yno, sonia am bob cam yn benodol y cymerir yn ystod yr ymchwil, gan gynnwys yr holl adnoddau, a’r cwestiwn y bydd yr ymchwilydd yn ymchwilio iddo.
Crynodeb o gylchoedd a chanlyniadau astudio gwersi
Er nad oedd yn bosibl creu cylchoedd gydag ymchwilydd arall, roedd yn bosibl creu un cylched personol o gynllunio ac addysgu gwers yna’i harsylwi ar ffurf fideo gan adrodd yn ôl yn feirniadol beth fuasai’n syniad i newid yn y wers nesaf. Nod y wers dan sylw oedd datrys symiau gan ddefnyddio adnoddau. Cynlluniwyd y wers yn benodol er mwyn gweld defnydd y dysgwyr o’r adnoddau sef denes a grid gwerth lle. Denes yw blociau bach sydd wedi eu gosod i 1, 10, 100 a 1000 i ffurfio ciwbiau neu resi o sgwariau. Grid gwerth lle yw grid wedi ei lamineiddio ble mae’r dysgwyr yn gallu defnyddio cannoedd degau miloedd ayb i gyfrifo symiau lluosi neu rannu.  Defnyddiwyd byrddau gwyn bach hefyd fel adnodd ychwanegol nad oedd yn cael ei arsylwi fel y cyfryw. Cafodd pob dysgwr gyfres o symiau i’w hateb, gwahaniaethwyd y rhain deirgwaith o fewn y dosbarth. Pan welwyd bod rhai dysgwyr yn ymateb yn dda i’r symiau rhwyddaf, rhoddwyd her iddynt i fynd ymlaen i geisio ateb rhai yn cynnwys rhifau mwy; gan ddal ati i ddefnyddio’r adnoddau.  
Ar ddechrau’r wers atgoffwyd y dysgwyr sut i ddefnyddio grid gwerth lle a’r denes; cyflwyniad y wers. Mae sicrhau cyflwyniad cadarn ar ddechrau’r wers sydd yn bwydo mewn i’r dasg yn hollol hanfodol er mwyn effeithio’n gadarnhaol ar ddysgu’r dysgwyr. Roedd ymgysylltiad y dysgwyr yn ystod y wers yn dda iawn. Mae’r dysgwyr yn hoff o ddefnyddio’r adnoddau yma, maent yn teimlo eu bod yn chwarae rhyw fath o gêm wrth ateb ac yn cyfrifo cwestiynau mathemategol. Roedd rhai o’r cwestiynau yn broblemau, dyma’r ffordd fwyaf effeithiol o addysgu dulliau mathemategol i ddysgwyr (Cotton,2016). Roedd y problemau yn berthnasol i’r dysgwyr ac yn broblemau y gallent ddod ar eu traws o ddydd i ddydd. Roedd yn braf gweld rhai dysgwyr yn cwblhau’r cwestiynau a’r problemau heb lawer o ddefnydd o gwbl o’r adnoddau; dyma ble y gellir cyflwyno gwahaniaethu, gan i rai ateb y cwestiynau heb yr adnoddau. O ganlyniad i’r wers yma, gwelwyd pwy oedd angen defnyddio adnoddau i ateb cwestiynau a phwy oedd ddim. Gwelwyd hefyd rai dysgwyr yn defnyddio’r adnodd grid gwerth lle ond ddim yn estyn am y denes. Dengys hyn i’r ymchwilydd bod y dysgwr penodol yma yn cael trafferth i ateb cwestiynau lluosi neu rannu ac nid problemau adio, tynnu neu rai yn ymwneud ag arian. Ar gyfer y gwersi nesaf, bydd y dysgwyr penodol yma yn defnyddio’r grid gwerth lle wrth ateb cwestiynau lluosi neu, ee x10.  Yn sicr, roedd yn brofiad cadarnhaol cael cynnal AG, er gwaethaf cyfyngiadau Covid-19, roedd gwerth helaeth i ymchwilio i faes penodol ac arsylwi dysgu’r dysgwyr ac yn benodol sut mae’r defnydd o adnoddau yn strategaeth o wahaniaethu o fewn gwersi mathemateg.
Canfyddiadau ymchwil 
Prif ddarganfyddiad yr ymchwil a’r AG yma oedd bod defnyddio adnoddau fel modd o wahaniaethu mewn mathemateg yn hynod effeithiol. Gwelwyd hefyd nad oedd llawer iawn o lenyddiaeth i gefnogi hyn, a theimlwyd bod y strategaeth yma’n cael ei anghofio amdano ymysg strategaethau eraill o wahaniaethu,  fel newid Meini Prawf Llwyddiant neu’r dasg benodol. Gan dynnu ar waith Piaget (1977,1980), mae model “adeiladol” neu “ddatblygiadol” yn canolbwyntio ar sut y mae plant yn adeiladu eu dealltwriaeth o’r byd trwy gysylltiad parhaus â’u hamgylchedd ac yn addasu iddo. Fel mewn ystafell ddosbarth gwahaniaethol, mae athrawon yn chwarae rôl allweddol wrth adnabod anghenion dysgu'r dysgwyr ac wrth arwain y broses o feddwl, cymhwyso a dyfeisio. Er mwyn sicrhau bod pob dysgwyr yn cael y cyfle i wneud hyn ac i ddatblygu, mae’n hanfodol bod athrawon yn gwahaniaethu ac yn treialu gwahanol strategaethau o wahaniaethu er mwyn darganfod beth sydd yn gweithio orau ac yn diweddu yn y dysgu gorau i’r dysgwyr. Yn sicr, yn ystod gwersi mathemateg yn y dyfodol byddaf yn cymryd mwy o sylw o’r adnoddau sydd yn y dosbarth gan fy mod wedi ymchwilio i’r gwerth sydd iddynt o ran datblygiad y dysgwyr a hefyd eu hyder personol a’r teimlad o lwyddiant y mae’r dysgwyr yn ei gael wrth ddefnyddio adnoddau fel modd o gymorth.
Heb os, nid defnyddio adnoddau yn unig yw’r ateb i ddatblygiad cadarn yn dysgu’r dysgwyr o fewn mathemateg ond mae’n chwarae rhan allweddol yn y gwahaniaethu i sicrhau hyn. Fel y soniwyd eisoes mewn blog, gall dysgwyr fynd yn o’r ddibynnol o’r adnoddau sydd yn cael eu darparu iddynt, yn sicr fe welwyd hyn yn ystod y wers pan roedd dysgwyr yn troi at yr adnodd denes er mwyn adio digidau syml fel 10 ac 1. Roedd y dysgwyr yn gwybod yr ateb ond yn defnyddio’r denes am eu bod yn dibynnu arnynt. Rôl yr athro  yw annog y dysgwyr i’w defnyddio am gyfnod ac yna ceisio cwblhau tasgau heb ddefnyddio’r adnoddau er mwyn datblygu eu sgiliau a’r dysgu ymhellach (Smutny et al, 2010).
Casgliadau 
Wrth adfyfyrio, cryfderau’r fethodoleg a’r hyn a baratowyd yn arwain tuag at yr ymchwil oedd gallu’r ymchwilydd i drefnu’r amser yn effeithiol. Gweithwyd gydag ymchwilydd arall i gyflawni rhai o’r ddogfennaeth er mwyn lleihau’r baich. Wedi dweud hyn, teimlir y dylai’r ymchwilwyr fod wedi treulio mwy o amser yn dewis y dulliau arsylwi a hefyd y dull o fyfyrio gweler y templed myfyrio (anghyflawn yn atodiad 3). Teimlwyd nad y raddfa Leuven oedd yr arf o arsylwi orau ar gyfer y math yma o wers, yn benodol am nad oedd yr ymchwilwyr yn arsylwi un o brif bwrpas y raddfa sef llesiant y dysgwyr (Woods,2016). Buasai wedi bod o ddefnydd creu amserlen arsylwi benodol a mwy pwrpasol ar gyfer y AG gan gynnwys blychau i aryswli’r dysgwyr yn unigol ar pob un o’r adnoddau.
Prif gyfyngiadau’r AG oedd y diffyg cyfle i allu rhannu ein syniadau gydag ymchwilwyr eraill gan fynychu gwahanol ddosbarthiadau er mwyn arsylwi dysgwyr yn dysgu o fewn gwers y cyd cynlluniwyd, fel sydd yn digwydd fel arfer mewn AG (Dudley, 2012). Rhaid nodi bod hyn tu hwnt i reolaeth yr ymchwilydd o ganlyniad i reolau COVID-19 y Llywodraeth. Fodd bynnag, cafwyd y cyfle i arsylwi dysgwyr yn dysgu ac archwilio’r gwahanol strategaethau o wahaniaethu gan ganolbwyntio ar y defnydd o adnoddau o fewn mathemateg. 
Yn y dosbarth fel y soniwyd eisoes, mae’r nifer o fechgyn yn llawer uwch na merched, ac felly nid oedd yn bosib cael nifer cytbwys o ran rhyw'r dysgwyr. Wedi dweud hyn, o ran y dysgwyr a ddewiswyd canolbwyntio arnynt, fe geiswyd dewis dysgwyr y buasai’n rhoi’r cyfle i allu cyffredinoli’r data o ran y dosbarth dan sylw. Yn sicr, casglwyd data addas a dibynadwy o ran sut oedd y dysgwyr yn dysgu, yn defnyddio neu ddim yn defnyddio adnoddau mewn gwers fathemateg.
Argymhellion 
Gan ystyried y gwaith ymchwil hwn, mae wedi amlygu i mi fel darpar athrawes y gwerth sydd i ddefnyddio adnoddau i gynorthwyo’r dysgwyr fel modd o wahaniaethu ac i beidio meddwl bod eu defnyddio yn dangos ffaeledd ynof i fel athrawes.  Yn sicr, byddaf yn defnyddio pob adnodd sydd ar gael o fewn y dosbarth er mwyn sicrhau dysgu cadarn i’r dysgwyr. Buasai’n ddiddorol ymchwilio ymhellach i’r defnydd o adnoddau ar draws y MDaPh, gan edrych ar adnoddau fel matiau iaith o fewn Ieithoedd, Llythrennedd a Chyfathrebu, a gliniaduron hefyd ar draws y cwricwlwm. Pe bawn yn gwneud yr ymchwil yma eto, yn sicr buaswn yn ymchwilio ymhellach i’r gwahanol ddulliau o arsylwi sydd ar gael, er mwyn dewis dull sydd yn gwbl addas i’r cwestiwn ymchwil. Drwy sicrhau hyn, buaswn yn gweithio ar y safon broffesiynol o ddysgu proffesiynol parhaus, gan ddatblygu fy sgiliau a’m gwybodaeth o ran addysgu yn y dosbarth.
Nifer y geiriau: 4592 

